Norpharma A/S

Slotsmarken 15

2970 Hørsholm

XXXXXXXXXXXXXXX

København, den 24. maj 2013

**Vedr.: R-2013-2383, Flutiform og Norspan musemåtte - Afgørelse**

**Baggrund:**

ENLI’s granskningsmandspanel udtog til kontrol ovenstående reklame, anmeldt af Norpharma A/S den 01. maj 2013.

Granskningsmandspanelet vurderede på det foreliggende grundlag, at reklamen stred mod ENLI’s regelgrundlag, jf. Lægemiddelindustriens kodeks vedrørende reklame mv. for lægemidler rettet mod sundhedspersoner (reklamekodekset). Sagen blev derfor sendt i høring.

Norpharma A/S har svaret i sagen d. 13. maj 2013 og den 21. maj 2013.

**Granskningsmandspanelets vurdering:**

Granskningsmandspanelet vurderede i anmeldelsen af materialet, at der manglede oplysninger om integrationen af pligtteksten på musemåtten. Det vurderedes derfor, at pligtteksten ikke var integreret del af musemåtten, hvorfor sagen blev sendt i høring. I høringssvaret beskriver Norpharma A/S, at ” *Musemåtten bliver produceret med kalender-delen trykt på den ene side og pligtteksterne for Norspan og Flutiform trykt på den anden, d.v.s. pligtteksterne er en integreret del af musemåtten (på bagsiden).*

*Musemåtten opfylder derfor, efter Norpharmas opfattelse, Reklamekodeksets § 5 stk. 2, da pligtteksterne er en del af musemåtten.”* Det følger af vejledningen til reklamekodekset ad § 5 stk. 2, at *”* *Ved mere varige reklamer som fx skrivebordsunderlag, kalendere o.l. skal pligtteksten være en integreret og synlig del af reklamen.”* Det er granskningsmandspanelets vurdering, at reklamen ikke i tilstrækkeligt omfang overholder synlighedskriteriet i denne bestemmelse, idet pligtteksten er placeret på bagsiden af et stationært objekt og derfor ikke er direkte synlig.

Det er derfor uændret granskningsmandspanelets vurdering, at den anmeldte reklame ikke overholder reklamekodekset § 5 stk. 2, idet pligtteksten skal være en integreret og synlig del af reklamen, jf. vejledningen til reklamekodeksets § 5, stk. 2.

Ved e-mail af den 21. maj 2013 oplyser Norpharma, at de har handlet i god tro, idet de tidligere har forespurgt sekretariatet i ENLI om en tilsvarende problematik, jf. en e-mail fra 20. december 2011. Denne mail er desværre ikke udtryk for gældende praksis. Granskningsmandspanelet anerkender, at Norpharma på denne baggrund har været berettiget i tvivl om, hvordan reglen skal forstås. Granskningsmandspanelet har derfor besluttet, at sanktionen alene bør være en påtale, jf. Sanktions- og gebyrregulativet for ENLI, § 4, stk. 1, litra a.

**Afgørelse:**

Norpharma A/S findes således at have overtrådt reklamekodeksets § 5 stk. 2 og pålægges som følge heraf sanktioner.

**Sanktion:**

 Pålæg om ikke at benytte reklamen i dens foreliggende form, jf. Sanktions- og gebyrregulativ for ENLI § 1, stk. 1.

 Påtale for overtrædelse af reklamekodeksets § 5 stk. 2, jf. Sanktions- og gebyrregulativ for ENLI § 4 stk. 1 litra a.

**Ankevejledning:**

Afgørelsen kan ankes til Ankenævnet, jf. Sagsbehandlingsregler for ENLI § 9 stk. 1.

Anke skal ske inden 21 arbejdsdage og sker online via www.enli.dk.

Fristen regnes fra den dag, hvor afgørelsen er afsagt, og den pågældende dag tæller som 1. dag. Weekend- og helligdage medregnes ikke.

Anken skal indeholde en redegørelse for de synspunkter og oplysninger, som anken støttes på.

Bemærk, at såfremt der gives medhold, er anken gebyrfri. Hvis ankesagen derimod tabes, pålægges et gebyr på 50 % af bødens størrelse idømt af Ankenævnet, og hvis bøden nedsættes, pålægges et gebyr på 50 % af det nedsatte beløb, jf. Sanktions- og gebyrregulativ for ENLI § 7.

En anke har som udgangspunkt ikke opsættende virkning.

Kopi af nærværende skrivelse vil blive fremsendt til Sundhedsstyrelsen til or­ien­tering.

Med venlig hilsen

Peter schwarz

Lægefaglig granskningsmand